Zgjidhja për të pastrehët në SHBA
Një organizatë jofitimprurëse punon për të zgjidhur çështjen e strehimit
Shumica e shtëpive për të pastrehët kanë arritur kapacitetin e tyre në SHBA, duke krijuar kështu sfida të reja. Në buxhetin e hartuar për vitin 2017, Presidenti Obama propozon një fond prej 11 miliardë dollarësh për 10 vitet e ardhshme për të zgjidhur çështjen e familjeve të pastreha. Ndërkohë, jo larg prej Shtëpisë së Bardhë, një grua po ndihmon qindra njerëz të strehohen. Gregory Talley flinte nëpër parqe, në aeroport, ose nën ura. 50-vjeçari ka qenë i pastrehë prej dhjetë vitesh. Streha “Kennedy Shelter” është një ndër objektet që ofron organizata “New Hope Housing” për familjet dhe individët e pastrehë në rrethinat e Uashingtonit. Pam Michell ia ka dedikuar jetën e saj krijimit të një jetese më të mirë për këta njerëz, si drejtuese e organizatës jofitimprurëse. Kur zonja Michell filloi të punojë tek organizata “New Hope Housing” gati 25 vite më parë, tre strehat e atëhershme kishin 85 shtretër. Tani, organizata ka 350 shtretër dhe u shërben rreth 1500 të pastrehëve çdo vit. Zonja Michell gjithashtu e ka zgjeruar programin përtej ofrimit të një shtrati për të fjetur. Sipas të dhënave të vitit 2015, mbi gjysëm milioni njerëz në SHBA janë të pastrehë çdo natë. Mungesa e strehimit të përballueshëm mund të jetë arsyeja kryesore që njerëzit mbeten të pastrehë, por zonja Michell thonë se organizata po u ofron edhe shërbime që t’i ndihmojnë drejt suksesit. Programi mundohet t’u mësojë banorëve të strehës si t’ia dalin mbanë, u mëson vlerat e punës dhe u ofron kurse për planifikimin dhe përgjegjësitë personale. Lewis Webster, i cili ka vuajtur edhe një dënim në burg, thotë se tashmë ka besimin se mund të shndërrohet në një anëtar të frytshëm të komunitetit, kur pas një muaji do të largohet nga streha për të marrë me qera një shtëpi të vetën.